# Upute za referenciranje

# *American Psychological Association* (APA) standard

*U tekstu je potrebno navoditi prezimena autora i godinu objave rada. Inicijali imena nikad se ne navode u tekstu.*

**Jedan autor:**

1. način: Walker (2000) je mjerio vremena reakcije, i utvrdio je...

2. način: U istraživanju brzine reagiranja (Walker, 2000) ustanovljeno je...

**Dva autora:**

1. način: Keller i Zach (2002) tvrde da očevi provode više vremena s muškom djecom.

2. način: Očevi provode više vremena s muškom djecom (Keller i Zach, 2002).

**Tri, četiri ili pet autora:**

*Kada se rad spominje u tekstu, potrebno je navesti prezime prvog autora "i sur.", osim ako bi se time stvorile nejasnoće između različitih izvora.*

Wasserstein i sur. (1994) ustanovili su…

...

Wasserstein i Zappulla (1994) pretpostavljaju da…

Wasserstein i Rosen (1994) pretpostavljaju da...

**Šest ili više autora:**

*I kod prvog i kod svakog sljedećeg navođenja piše se prezime samo prvog autora, a umjesto prezimena svih ostalih autora piše se ''i sur.''.*

Beck i sur. (1979) konstruirali su...

**Grupe autora, tj. korporacije, društva i slično:**

*Prvi put se u tekstu obavezno navodi puno ime i eventualno kratica u uglatoj zagradi, a svaki sljedeći put dovoljno je pisati samo kraticu.*

Pušenje uzrokuje rak (National Institute of Mental Health [NIMH], 1996).

...

To nije jedina bolest koju uzrokuje pušenje (NIMH, 1996).

**U dva ili više radova različiti autori došli su do istog rezultata:**

1. način: Ćuk (1999) i May (1988) ustanovili su da se shizofrenija najčešće prvi put dijagnosticira u dobi od 30 godina.

2. način: Shizofrenija se najčešće dijagnosticira u dobi od 30 godina (Ćuk, 1999; May, 1988).

*Ako je nekoliko istraživača došlo do istog zaključka, oni se navode abecednim redom prvog autora, dakle npr.:* Anksioznost pozitivno korelira s neuroticizmom (Boles i Peterson, 1987; Kirin, 1991; Martin i sur., 1990).

**Ako je potrebno u istoj rečenici navesti više radova napisanih od istog autora, to se radi na sljedeći način:**

U nekoliko studija Palmer (1995, 1996, 2001) je utvrdio...

To je potvrđeno u nekoliko studija (Ash, 1995, 1996, 2001).

**Ako su neki od radova istog autora objavljeni iste godine, onda se to navodi ovako:**

Rezultati različitih eksperimenata ne idu tome u prilog (Zimbardo i Ruch, 1998a, 1998b, 1998c, 1999, 2000a, 2000b).

**PRAVILA ZA NAVOĐENJE REFERENCI U POGLAVLJU ''LITERATURA''**

*SVE reference navedene u tekstu moraju se u poglavlju ''Literatura'' popisati abecednim redom. Istovremeno, SVAKA referenca s popisa literature mora biti citirana u tekstu.*

*Potrebno je navesti prezime autora, inicijale imena, godinu izdanja, naslov knjige, poglavlja u knjizi ili članka, naslov časopisa, izdavač.*

*Naslovi knjige pišu se u kurzivu. Ako je rad objavljen u časopisu, onda se naslov rada piše normalno, a naslov i volumen časopisa u kurzivu. U kurzivu se pišu i naslovi radova preuzetih s interneta.*

*Za radove sa šest ili manje autora navode se svi autori. Za radove iznad šest autora navodi se prvih šest autora, a umjesto ostalih se piše ''i sur.''.*

*Opći oblici navođenja referenci s primjerima***:**

**Časopis:**

Autor, A.A., Autor, B.B. i Autor, C.C. (godina). Naslov članka. *Naslov časopisa, xx*, xxx-xxx.

(xx = volumen; xxx-xxx = stranice članka u časopisu)

Mellers, B.A. (2000). Choice and the relative pleasure of consequences. *Psychological Bulletin, 126,* 910-924.

Wolchik, S.A., West, S.G., Sandlers, I.N., Tein, J., Coatsworth, D., Lengua, L. i sur. (2000). An experimental evaluation of theory-based mother and mother-child programs for children of divorce. *Journal of Consulting and Clinical Psychology, 68*, 843-856.

**Knjiga:**

Autor, A.A. (godina). *Naslov knjige.* Izdavač.

Mitchell, T.R. i Larson, J.R. (1987). *People in Organisations: An Introduction to Organisational Behavior.* McGraw-Hill.

**Poglavlje knjige:**

Autor, A.A. i Autor, B.B. (godina). Naslov poglavlja. U A.A. Urednik i B. Urednik (ur.), *Naslov knjige* (str. xxx-xxx). Izdavač.

Bjork, R.A. (1989). Retrieval inhibition as an adaptive mechanism in human memory. U H.L. Roediger i F.M.I. Craik (Ur.), *Variates of memory and consciousness* (str. 309-330). Eribaum.

**Internet:**

Autor, A.A. (godina). *Naslov rada*. Preuzeto s izvora http://www...

United States Sentencing Commission. (1997). *Sourcebook of Federal Sentencing Statistics.* Preuzeto s http://www.canarie.ca/press/publications/pdf/healthvision.doc

*\* Datum preuzimanja navodi se ako je taj podatak iz nekog razloga bitan.*

**Ako je nepoznata godina objave dokumenta, onda se u zagradi piše ''no date'', tj. ''bez datuma'':**

United States Sentencing Commission. (bez datuma). *Sourcebook of Federal Sentencing Statistics.* Preuzeto 8. prosinca, 2005, s http://www.canarie.ca/press/publications/pdf/healthvision.doc

**SEKUNDARNE REFERENCE**

*Sekundarne se reference u znanstvenim člancima i knjigama u pravilu ne navode jer autori uvijek nastoje doći do originalnog rada. Ako autor nikako ne može pristupiti originalnom radu, dopušteno je navođenje sekundarne reference. (Ovakvo navođenje sekundarnih referenci nije u potpunosti u skladu s APA standardima.)*

**Ako čitamo knjigu Zarevskog u kojoj je naveden Bolesov rad, onda to u tekstu navodimo ovako:**

Boles (1970; prema Zarevski, 2001) ukazuje na to da...

**U poglavlju ''Literatura'' navodimo samo rad Zarevskog!**

Zarevski, P. (2001). *Cognitive Psychology.* London: HCBP.

*\* Ove su upute prilagođene prema tekstu dr. sc. Domagoja Švegara napisanom za kolegij Metodologija psihologijskih istraživanja na Filozofskom fakultetu u Rijeci.*